**Alexander Schallenberg,** nado en Berna (Suíza) o 20 de xuño de 1969, é un diplomático e político austríaco. Ministro para Europa, integración e asuntos exteriores entre 2019 e 2021, militante do Partido Popular de Austria (ÖVP), foi o chanceler federal de Austria dende o 11 de outubro ata 6 de decembro de 2021.

Traxectoria
-----------

### Mocidade e carreira diplomática

Descendente dunha familia aristocrática, é fillo dun embaixador. Deste xeito a súa infancia transcorreu nos diferentes países onde seu pai estivo destinado como Suíza, India, España e Francia. Entre 1989 e 1994 estudou Dereito na Universidade de Viena e na Universidade Panteón-Assas (París II), logo especializouse en Dereito Europeo no Colexio de Europa en Bruxas (Bélxica).

Ingresou no servizo diplomático de Austria en 1997 onde traballou nas relacións coa Unión Europea, chegando a ser asesor legal da representación permanente de Austria na Unión Europea en Bruxelas. Posteriormente, tamén sería voceiro de varios ministros de exteriores pertecentes ao Partido Popular de Austria (ÖVP).

Está divorciado e é pai de catro fillos.

### Ministro de Exteriores

Foi nomeado, a proposta do ÖVP, ministro para Europa, integración e asuntos exteriores no goberno liderado por Brigitte Bierlein o 3 de xuño de 2019, cargo que no que foi confirmado por Sebastian Kurz en xaneiro de 2020 no goberno de coalición entre o ÖVP e Os Verdes. Aínda que cando chegou ao goberno non militaba en ningún partido, logo afiliouse no ÖVP. 

Como ministro foi defensor de que Austria, aínda que non pertence a OTAN, estreitara relacións cos Estados Unidos, procurando que se ampliase a colaboración estratéxica entre ambas nacións. Amosouse contrario ao repartimento de inmigrantes entre os países europeos, alegando que iso provocaría un aumento dos fluxos migratorios cara Europa. En setembro de 2020, logo do incendio no campo de refuxiados de Moria, en Lesbos (Grecia), declarou que "se despexamos o campo de Moria, volverá estar cheo", unha sentenza que resultou polémica, tamén para os seus socios verdes. Durante o conflito na Franxa de Gaza e Israel de maio de 2021, Schallenberg mandou izar unha bandeira de Israel na sede do ministerio como mostra de solidariedade fronte os ataques de Hamás.

O 6 de decembro de 2021, logo do seu breve paso pola xefatura do goberno, foi nomeado de novo ministro de Exteriores polo chanceler Karl Nehammer. 

### Chanceler

Ao longo de 2021, iniciáronse investigacións xudiciais contra o chanceler Sebastian Kurz por corrupción. Este dimitiu o 9 de outubro de 2021, propoñendo a Alexander Schallenberg como próximo chanceler federal. Deste xeito, o goberno de coalición entre a ÖVP e Os Verdes mantivo a súa vixencia e o presidente federal, Alexander Van der Bellen, designouno oficialmente chanceler o 11 de outubro de 2021. Deixou a carteira de exteriores a Michael Linhart, na altura embaixador en París. O perfil de Alexander Schallenberg, experimientado na diplomacia pero con escasa experiencia na política nacional, fixo que algúns xornalistas sinalaran que Sebastian Kurz seguiría sendo un "chanceler na sombra". Estes alegan que, como xefe do grupo parlamentario do Partido Popular de Austria, Kurz, controlará a tarefa do executivo, sendo Schallenberg unha solución provisoria para un hipotético regreso posterior do seu predecesor. Xa como chanceler, Schallenberg, declarou a súa vontade de manter as liñas de Kurz en políticas como a migratoria, a laboral e a resposta á pandemia de coronavirus.

En novembro de 2021, no marco dunha nova vaga de covid-19 no país, Schallenberg anunciou restricións importantes para a poboación non vacinada. A partir do día 15 dese mes, os austríacos que non contasen coa vacina só poderían saír do domicilio por causa xustificada como traballar, mercar ou ir o médico. A medida, que supuxo o confinamento parcial para uns dous millóns de persoas, manterase ata finais deses mes. Días máis tarde, o seu goberno decretou un confinamento federal para toda a poboación e aprobou a vacinación obrigatoria.

O 2 de decembro, Sebastian Kurz, confirmou que abandonaba a política. Horas despois, logo de 52 días de goberno, Alexander Schallenberg anunciou a súa dimisión como chanceler alegando que a xefatura do goberno e a xefatura do partido debían recaer na mesma persoa. A prensa sinalou que o sucesor podería ser o entón ministro do Interior, Karl Nehammer. A noticia confirmouse logo do comité executivo do ÖVP do 3 de decembro que o escolleu como líder do partido. Schallenberg volveu ser o responsable da carteira de Asuntos Exteriores no gabinete de Nehammer. O mandato de Alexander Schallenberg rematou oficialmente o 6 de decembro de 2021 e foi máis breve na historia da II República de Austria.

Notas
-----

1. ↑  "Alexander Schallenberg: Karrierediplomat bleibt Außenminister". *nachrichten.at* (en alemán). Consultado o 2021-11-16.
2. ↑  ""Das Spielfeld der Diplomatie ist die zweite Reihe"". *nachrichten.at* (en alemán). Consultado o 2021-10-09.
3. ↑  Österreich, Außenministerium der Republik. "The Minister". *www.bmeia.gv.at* (en inglés). Consultado o 2021-10-09.
4. ↑  "Plötzlich Kanzler: Schallenberg vom Außenminister zum Regierungschef". *kurier.at* (en alemán). 2021-10-09. Consultado o 2021-10-09.
5. ↑  robert.treichler (2021-10-10). "Schallenberg: Was Sie über den designierten Bundeskanzler wissen sollten". *profil.at* (en alemán). Consultado o 2021-11-16.
6. ↑  "Das Kabinett Bierlein: Gekommen, um nicht zu bleiben". *DER STANDARD* (en alemán). Consultado o 2021-10-09.
7. ↑  Bundespräsident. "Kabinett Kurz II: Enthebung und Ernennung von Mitgliedern der Bundesregierung und der Staatsekretäre". *www.bundespraesident.at* (en alemán). Consultado o 2021-10-10.
8. ↑  "Außenminister Schallenberg will strategische Partnerschaft mit den USA ausbauen (PK-Nr. 625/2020)". *www.parlament.gv.at* (en alemán). Consultado o 2021-10-10.
9. ↑  christian.rainer,robert.treichler (2021-10-09). "Außenminister Schallenberg soll Kurz nachfolgen: "Ich bin Bürgerlicher seit Geburt"". *profil.at* (en alemán). Consultado o 2021-10-10.
10. ↑  Diario, Nós. "O lume de Moria esténdese a través da UE". *Nós Diario*. Consultado o 2021-10-10.
11. ↑  "Schallenberg: Israel-Flagge war "bewusstes Zeichen der Solidarität"". *vienna.at*. 2021-05-22. Consultado o 2021-10-10.
12. ↑  "Austrian leader Sebastian Kurz investigated by corruption inquiry". *BBC News* (en inglés). 2021-05-12. Consultado o 2021-10-10.
13. ↑  "Polizei durchsucht österreichisches Kanzleramt und ÖVP-Zentrale". *stern.de* (en alemán). Consultado o 2021-10-10.
14. ↑  "Bundeskanzler Kurz tritt zurück, Schallenberg soll übernehmen". *profil.at* (en alemán). 2021-10-09. Consultado o 2021-10-09.
15. ↑  "Van der Bellen: "Diese Regierungskrise ist beendet"". *kurier.at* (en alemán). 2021-10-10. Consultado o 2021-10-10.
16. ↑  Steinmüller-Schwarz, Martin; Simettinger, Valentin; Stepien, Kaja; Filzmoser, Georg; ORF.at, alle (2021-10-11). "Schallenberg und Linhart angelobt". *news.ORF.at* (en alemán). Consultado o 2021-10-11.
17. ↑  "Botschafter Michael Linhart wird neuer Außenminister". *www.puls24.at* (en alemán). Consultado o 2021-10-11.
18. ↑  "Sebastian Kurz démissionne pour mieux revenir". *Le Temps* (en francés). 2021-10-10. ISSN 1423-3967. Consultado o 2021-10-11.
19. ↑  Heidegger, Gerald; ORF.at (2021-10-11). "Neue Rolle von Kurz: „Schattenkanzler" oder Abschied auf Raten?". *news.ORF.at* (en alemán). Consultado o 2021-10-11.
20. ↑  Nachrichten, Salzburger (2021-10-11). "Schallenberg bleibt auf Kurz-Kurs". *www.sn.at* (en alemán). Consultado o 2021-11-16.
21. ↑  Diario, Nós. "Austria confina a poboación non vacinada". *Nós Diario*. Consultado o 2021-11-14.
22. ↑  "Austria aproba un confinamento parcial para os non inmunizados". *G24*. Consultado o 2021-11-14.
23. ↑  red, ORF at/Agenturen (2021-11-19). "Impfpflicht kommt: Bundesweiter Lockdown ab Montag". *news.ORF.at* (en alemán). Consultado o 2021-11-19.
24. ↑  "Austria's Schallenberg to step down as his predecessor Kurz retires". *euronews* (en inglés). 2021-12-02. Consultado o 2021-12-03.
25. ↑  red, ORF at/Agenturen (2021-12-03). "ÖVP-Chef und Kanzler: Zeichen stehen auf Nehammer". *news.ORF.at* (en alemán). Consultado o 2021-12-03.
26. ↑  red, ORF at/Agenturen (2021-12-03). "Neues Regierungsteam: ÖVP macht Nehammer zum Kanzler". *news.ORF.at* (en alemán). Consultado o 2021-12-03.
27. ↑  Mauricio, André. "Terremoto político en Austria no medio do confinamento nacional pola Covid-19". *Nós Diario*. Consultado o 2021-12-04.
28. ↑  "‘I’m neither a saint nor a criminal.’ Sebastian Kurz walks away (for now)". *POLITICO* (en inglés). 2021-12-02. Consultado o 2021-12-05.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Alexander Schallenberg Modificar a ligazón no Wikidata*** |

### Ligazón externa

* Páxina web da chancelería da República Federal de Austria (en alemán)

|  |  |
| --- | --- |
| Control de autoridades | 
* Wd: Q64168538
* WorldCat
* VIAF: 40232165
* GND: 121329615
* ISNI: 0000 0000 2297 7681
* LCCN: n00094599
* Munzinger: 00000031959

 |